SOE-verslag net ‘oortjies van die seekoei’(Foto bloot ter illustrasie: Lee Jin-man, AP) Die Vryheidsfront Plus meen die spesiale ondersoekeenheid (SOE) se verslag oor bedrieglike aankope van persoonlike beskermende toerusting (PPE) deur die regering is net die oortjies van die seekoei. Maroela Media het vroeër berig dat pres. Cyril Ramaphosa in Julie 2020 toestemming vir die ondersoek van enige misbruik van staatsfondse vir die aankoop van PPE gegee het. Sedertdien is 5 467 kontrakte aan 3 066 diensverskaffers ter waarde van R14,3 miljard ondersoek. Die ondersoek het bevind dat meer as die helfte van die kontrakte wat aangegaan is (62%) onreëlmatig was. Dr. Pieter Groenewald, leier van die VF Plus, sê die verslag is waarskynlik ’n aanduiding van ’n veel groter bedrogspul. “Die SOE het 5 467 sake ondersoek van tenders wat aan 3 066 kontrakteurs toegeken is. Luidens die verslag moet R551,5 miljoen van die geld verhaal word. Slegs R34,2 miljoen is tot dusver teruggekry. “Hierdie bedrae klink onbenullig teenoor bedrae wat voorheen genoem is in ander beramings oor die omvang van Covid-19-bedrog. Die SOE self het al in Oktober 2020 in ’n voorlegging aan die parlement gesê dat bedrog met slegs die tydelike verligtingskema Covid-19-Ters sowat R985 miljoen kan beloop.” Groenewald sê dat hy destyds aan pres. Cyril Ramaphosa gevra het watter voorsorgmaatreëls hy sou tref om korrupsie te voorkom toe aangekondig is dat R500 miljard as pandemieverligting aangewend sou word. “Hy het onderneem om stappe te doen en het onder meer die ouditeur-generaal (OG) opdrag gegee om maatreëls in te stel om ongerymdhede te voorkom. Hierdie verslag van die SOE maak dit duidelik dat pres. Ramaphosa óf nie sy onderneming gestand gedoen het nie, óf dat die OG nie sy opdrag behoorlik uitgevoer het nie.” Die party sê die algemene vermoede is dat bedrog ter waarde van miljarde rande met die fondse plaasgevind het en dat die SOE se huidige raming nie oortuigend klink nie. “Dit boesem nie vertroue by lede van die publiek in nie en daar sal drasties opgetree moet word om die saak met veel groter deeglikheid te ondersoek. “Daar moet op die strengste wyse moontlik teen oortreders opgetree word en hulle moet swaar strawwe opgelê word om as voorbeeld te dien dat korrupsie nie geduld sal word nie. Indien dit nie gebeur nie, sal dit net nog ’n voorbeeld wees waar pres. Ramaphosa bloot lippediens lewer aan die mense van Suid-Afrika en dat die ANC steeds toelaat dat kaders hulself verryk ten koste van die belastingbetalers.” Siviwe Gwarube, DA-parlementslid en hoofsweep, sê die party verwelkom die feit dat verwysings na die Nasionale Vervolgingsgesag (NVG) gemaak is. “Ons doen ’n beroep op hulle om diegene wat skuldig is vinnig te vervolg – sonder vrees of begunstiging. “’n Sterk boodskap moet gestuur word aan diegene wat poog om daaruit voordeel te trek en die staat te plunder.” Gwarube meen die enigste manier om Suid-Afrika se toekoms te verseker, is om seker te maak dat die wiele van geregtigheid aanhou draai. “Die korruptes en gieriges het probeer om die land ’n wettelose woesteny te maak waar die oppergesag van die reg en kwesbare mense vertrap kan word. Dit moet nie toegelaat word om voort te gaan nie.”